
ŠALČININKŲ JANO SNIADECKIO GIMNAZIJOS MOKINIŲ ASMENINIŲ MOBILIŲJŲ TELEFONŲ IR KITŲ GALINIŲ ĮRENGINIŲ NAUDOJIMO TVARKOS APRAŠAS

I SKYRIUS 
BENDROSIOS NUOSTATOS 
1. [bookmark: _GoBack]Šalčininkų Jano Sniadeckio gimnazijos (toliau – gimnazija) mokinių asmeninių mobiliųjų telefonų ir kitų galinių įrenginių (toliau kartu – asmeniniai informacinių technologijų įrenginiai) naudojimo tvarkos aprašas (toliau – Aprašas) parengtas vadovaujantis  Lietuvos Respublikos švietimo, mokslo ir sporto ministro ir Lietuvos Respublikos sveikatos apsaugos ministro įsakymu 2025 m. liepos 31 d. Nr. V-807/V-726 su vėlesniais pakeitimais (2026 m. liepos 13 d. V-532/V-691 redakcija). Aprašas apibrėžia mokinių asmeninių informacinių technologijų įrenginių naudojimo gimnazijoje ir (ar) dalyvaujant gimnazijos organizuojamose ugdomosiose veiklose už gimnazijos ribų taisykles.
2. Aprašo paskirtis – užtikrinti saugią, ugdymui palankią gimnazijos aplinką, kurioje būtų apibrėžtos asmeninių informacinių technologijų įrenginių naudojimo taisyklės, padedančios mokiniams ugdytis atsakingo ir sąmoningo jų naudojimo įgūdžius.
3. „Galinio įrenginio“ sąvoka vartojama vadovaujantis Lietuvos Respublikos elektroninių ryšių įstatymo 3 straipsnio 24 dalimi, kuri nustato, kad galinis įrenginys – informacijai priimti ir (arba) perduoti skirtas įrenginys ar jo dalis, kurie tiesiogiai ar netiesiogiai bet kokiomis priemonėmis yra prijungiami prie viešųjų elektroninių ryšių tinklų. 
4. Apraše vartojamos sąvokos atitinka Lietuvos Respublikos švietimo įstatyme, Lietuvos Respublikos vaiko teisių apsaugos pagrindų įstatyme ir Lietuvos Respublikos elektroninių ryšių įstatyme vartojamas sąvokas.

II SKYRIUS
ASMENINIŲ INFORMACINIŲ TECHNOLOGIJŲ ĮRENGINIŲ NAUDOJIMO RIBOJIMAS IR IŠIMTYS

5. Priešmokyklinio ugdymo grupės vaikams, 1–4, 5-8 ir I–IV gimnazijos klasių mokiniams draudžiama naudotis asmeniniais informacinių technologijų įrenginiais atėjus į gimnaziją ir gimnazijos patalpose prieš pamokas, per pamokas ir po pamokų, per pertraukas, renginius, varžybas, neformaliojo švietimo užsiėmimus ir kitą gimnazijos organizuojamą veiklą, išskyrus šiuos atvejus:
5.1. kai dalyko mokytojas ar švietimo pagalbos specialistas nusprendžia, kad asmeninis informacinių technologijų įrenginys yra būtinas ugdymo tikslams (pavyzdžiui, informacijos paieškai, interaktyviai veiklai ir pan.). Mokytojas apie planuojamą įrenginių naudojimą, kai įmanoma, iš anksto informuoja mokinius TAMO dienyne arba leidimą naudotis įrenginiais suteikia pamokos metu. Mokytojui ar švietimo pagalbos specialistui leidus naudoti asmeninį informacinių technologijų įrenginį ugdymo tikslais, mokinys jį pasiima prieš ugdomąją veiklą, pertraukos metu juo nesinaudoja, privalo laikyti kuprinėje, pamokos metu naudoja tik ugdymo tikslais,  o pasibaigus ugdomajai veiklai nedelsdamas grąžina į nustatytą saugojimo vietą; 
5.2. mokinys turi dokumentą, pagrindžiantį būtinybę naudotis asmeniniu informacinių technologijų įrenginiu dėl sveikatos būklės ar kitų išskirtinių aplinkybių, – raštišką tėvų (globėjų, rūpintojų) prašymą, gydytojo pažymą ar kitą pagrindžiantį dokumentą. Gimnazijos direktorius ar jo įgaliotas asmuo, įvertinęs pateiktą dokumentą, leidžia mokiniui naudotis asmeniniu informacinių technologijų įrenginiu nustatytomis sąlygomis;
5.3. esant nenumatytoms aplinkybėms, kai mokiniui būtina nedelsiant susisiekti su tėvais (globėjais, rūpintojais), gimnazijos administracija ar pagalbos tarnybomis. Mokinys kreipiasi į klasės vadovą, socialinį pedagogą, kitą mokytoją ar administracijos darbuotoją;
5.4. gimnazijos valgykloje pietų metu, kai asmeninis informacinių technologijų įrenginys naudojamas tik atsiskaityti už maistą. Atsiskaitęs mokinys privalo nedelsdamas padėti asmeninį informacinių technologijų įrenginį į kuprinę ar kitą jo saugojimo vietą ir valgykloje juo kitais tikslais nesinaudoti.
6. Skubiais atvejais mokinio tėvai (globėjai, rūpintojai) su mokiniu susisiekia per gimnazijos raštinę, klasės vadovą arba socialinį pedagogą.

III SKYRIUS
PRIEMONĖS APRAŠO ĮGYVENDINIMUI UŽTIKRINTI

7. Priešmokyklinio ugdymo grupės vaikų ir 1–4 klasių mokinių asmeniniai informacinių technologijų įrenginiai, jiems atvykus į gimnaziją, paliekami klasėje esančiose specialiose dėžutėse. Asmeniniai informacinių technologijų įrenginiai turi būti išjungti arba juose turi būti nustatytas begarsis režimas. Ši nuostata netaikoma Aprašo 5.2 papunktyje nurodytais atvejais.
8. 5–8 ir I–IV gimnazijos klasių mokinių asmeniniai informacinių technologijų įrenginiai, mokiniams atvykus į gimnaziją, paliekami rakinamose mokinių spintelėse. Asmeniniai informacinių technologijų įrenginiai turi būti išjungti arba juose turi būti nustatytas begarsis režimas. Ši nuostata netaikoma Aprašo 5.2 papunktyje nurodytais atvejais.
9. Kai gimnazijos organizuojama ugdomoji veikla vyksta už gimnazijos ribų (pvz., organizuojama išvyka), 1-4, 5–GIV gimnazijos klasių mokiniai asmeninius informacinių technologijų įrenginius laiko kuprinėse išjungtus arba nustatę begarsį režimą ir jais nesinaudoja be mokytojo leidimo.
10. Nesilaikant Aprašo nustatytos tvarkos taikomos šios poveikio priemonės: 
10.1. pirmą kartą pažeidus Aprašo reikalavimus, pažeidimą pastebėjęs mokytojas, švietimo pagalbos specialistas ar gimnazijos administracijos darbuotojas mokinį įspėja žodžiu, aptaria su juo padarytą pažeidimą ir informuoja klasės vadovą; 
10.2. antrą kartą per einamuosius mokslo metus pažeidus Aprašo reikalavimus, pažeidimą pastebėjęs mokytojas, švietimo pagalbos specialistas ar gimnazijos administracijos darbuotojas turi teisę paimti mokinio asmeninį informacinių technologijų įrenginį. Mokinys pats išjungia asmeninį informacinių technologijų įrenginį ir perduoda jį pažeidimą pastebėjusiam darbuotojui. Darbuotojas netikrina asmeninio informacinių technologijų įrenginio turinio ir nereikalauja atskleisti įrenginio slaptažodžio. Paimtas asmeninis informacinių technologijų įrenginys perduodamas saugoti į gimnazijos raštinę, o asmeninio informacinių technologijų įrenginio paėmimo ir perdavimo faktas užregistruojamas Aprašo 1 priede. Pasibaigus mokinio tos dienos pamokoms, asmeninį informacinių technologijų įrenginį iš raštinės atsiima mokinys, tai patvirtindamas savo parašu. Apie pažeidimą mokinio tėvai (globėjai, rūpintojai) tą pačią dieną informuojami per TAMO dienyną;
10.3. trečią kartą per einamuosius mokslo metus pažeidus Aprašo reikalavimus, asmeninis informacinių technologijų įrenginys perduodamas saugoti į raštinę ir grąžinamas tik mokinio tėvams (globėjams, rūpintojams). Paėmimo ir grąžinimo faktas užregistruojamas Aprašo 1 priede;
10.4. jeigu per einamuosius mokslo metus mokinio asmeninio informacinių technologijų įrenginio paėmimo ir grąžinimo faktas užregistruojamas tris kartus, mokinio elgesys, dalyvaujant jo tėvams (globėjams, rūpintojams), gali būti svarstomas Vaiko gerovės komisijos posėdyje. Vaiko gerovės komisija gali rekomenduoti mokiniui nesinešti asmeninio informacinių technologijų įrenginio į gimnaziją;
10.5. jei mokinys atsisako perduoti draudžiamu metu naudojamą asmeninį informacinių technologijų įrenginį, mokytojas situacijai išspręsti gali pasitelkti socialinį pedagogą arba administracijos atstovą. Atsisakymo perduoti įrenginį faktas fiksuojamas kaip drausmės pažeidimas, apie jį informuojami mokinio tėvai (globėjai, rūpintojai), kurie prireikus gali būti kviečiami atvykti į gimnaziją.      
10.6. Aprašo reikalavimų pažeidimus nustatęs mokytojas ar kitas gimnazijos darbuotojas apie juos informuoja klasės vadovą. Klasės vadovas fiksuoja mokinio padarytus pažeidimus ir tvarko jų apskaitą per einamuosius mokslo metus.
11. Gimnazija neatsako už mokinių į gimnaziją atsineštų asmeninių informacinių technologijų įrenginių praradimą ar sugadinimą, išskyrus teisės aktų nustatytus atvejus.

IV SKYRIUS
BAIGIAMOSIOS NUOSTATOS

12. Su Aprašu mokinius per pirmąją kiekvienų mokslo metų savaitę pasirašytinai supažindina klasės vadovas.
13. Mokinio tėvai (globėjai, rūpintojai) su Aprašu ir jo pakeitimais supažindinami pranešimu elektroniniame dienyne. 
14. Aprašas skelbiamas viešai gimnazijos interneto svetainėje. 
15. Aprašas gali būti keičiamas pasikeitus teisės aktams, gimnazijos direktoriaus sprendimu arba įvertinus gimnazijos tarybos pasiūlymus.
16. Gimnazija, siekdama Aprašo pažeidimų prevencijos ir sklandaus jo įgyvendinimo, informuoja ir konsultuoja mokinius ir tėvus (globėjus, rūpintojus) apie mobiliųjų telefonų besaikio naudojimo pasekmes ir atsakingą bei saugų jų naudojimą. 


_______________________





                                                1 priedas 
 
PAIMTŲ ASMENINIŲ INFORMACINIŲ TECHNOLOGIJŲ ĮRENGINIŲ REGISTRAVIMO LENTELĖ
	Eil. Nr. 
	Data ir pamoka (veikla) 
	Mokinio vardas, pavardė, klasė
	Įrenginį paėmusio darbuotojo vardas, pavardė ir parašas
	Įrenginį atsiėmusio mokinio arba jo tėvų (globėjų, rūpintojų) vardas, pavardė, atsiėmimo laikas ir parašas.

